भारतीय क्रिकेट का कायाकल्प करने के लिए पूर्व कप्तान सौरव गांगुली का नाम इस खेल के इतिहास में स्विर्णिम अक्षरों में हमेशा के लिए दर्ज हो चुका है। क्रिकेट की दुनिया में 'दादा' और 'बंगाल टाइगर' के नाम से मशहूर सौरव गांगुली ने उस समय टीम की कमान संभाली थी, जब देश के लिए खेलने वाले कई बड़े खिलाड़ियों पर मैच फिक्सिंग में संलिप्त होने का सनसनीखेज आरोप लगा और इस मामले में उनपर कार्रवाई भी हुई। वर्तमान भारतीय क्रिकेट टीम का जो जलवा कायम है, इसकी नींव सौरव गांगुली ने अपनी कप्तानी में रखी थी। 'दादा' के कारण ही भारतीय क्रिकेट को उसके महानतम खिलाड़ियों में शामिल हो चुके महेन्द्र सिंह धौनी मिले। यह दावा सौरव गांगुली के जीवन पर लिखी गई किताब में किया गया है।